## Úvod

Sviatosť krstu väčšina z nás prijala ako dar, ktorý sme dostali od našich rodičov. Podobne ako dar života, dostali sme ho bez toho, aby sme sa preň mohli rozhodnúť. Zostáva však úlohou človeka, aby objavoval seba, dary, ktoré dostal a naučil sa vážiť si ich a spolupracovať s nimi. *Rodičia nie sú podľa slov svätého Augustína povolaní len deti zrodiť pre život, ale ich aj prinášať k Bohu, aby tak boli prostredníctvom krstu znovuzrodené ako Božie deti a prijali dar viery. Deti tak spolu so životom dostávajú základnú orientáciu svojho života a istotu dobrej budúcnosti*. (Lumen fidei, 43)

Objavovať dar krstu znamená uvedomiť si hodnotu toho, že sme kresťania. Pápež Lev Veľký (390-461) v jednej svojej vianočnej homílii hovorí: *Kresťan, spoznaj svoju dôstojnosť a účastný Božej prirodzenosti nechci sa vrátiť k ničomnému životu, ktorý si kedysi viedol. Pamätaj, kto je tvoja Hlava a akého Tela si údom. Pamätaj, že si bol vytrhnutý z moci tmy a bol si prenesený do svetla Božieho kráľovstva. Sviatosťou krstu si sa stal chrámom Ducha Svätého ... pamätaj, že cenou tvojho vyslobodenia je Kristova krv* (z tal. *Discorso* per il Natale, 1, 3).

Dar života i rôzne iné dary si človek postupom rokov stále hlbšie uvedomuje. Cieľom tohto stretnutia je, aby si ašpiranti uvedomili hodnotu kresťanskej viery, ktorá vyplýva z krstu. V tejto téme zdôrazníme len tieto aspekty krstu:

* Vďačnosť za dar krstu (Otec)
* Budovanie spoločenstva s Kristom (Syn)
* Povolaní k svätosti života (Duch Svätý)

## Božie slovo

**List Rimanom 6,3-11**

Alebo neviete, že všetci, čo sme boli pokrstení v Kristovi Ježišovi, v jeho smrť sme boli pokrstení?  Krstom sme teda s ním boli pochovaní v smrť, aby sme tak, ako bol Kristus vzkriesený z mŕtvych Otcovou slávou, aj my žili novým životom. Lebo ak sme s ním zrástli a stali sa mu podobnými v smrti, tak mu budeme podobní aj v zmŕtvychvstaní. Veď vieme, že náš starý človek bol s ním ukrižovaný, aby bolo hriešne telo zničené, aby sme už neotročili hriechu. Lebo kto zomrel, je ospravedlnený od hriechu. Ale ak sme zomreli s Kristom, veríme, že s ním budeme aj žiť. Veď vieme, že Kristus vzkriesený z mŕtvych už neumiera, smrť nad ním už nepanuje.  Lebo keď zomrel, zomrel raz navždy hriechu, ale keď žije, žije Bohu. Tak zmýšľajte o sebe aj vy: že ste mŕtvi hriechu a žijete Bohu v Kristovi Ježišovi.

Keď Pavol hovorí o krste, nepredstavuje nejakú teoretickú náuku. Pavol sám prežil krst, ktorý ho premenil. Napriek tomu, že na začiatku listu Korinťanom prehlasuje, že *nebol poslaný krstiť, ale hlásať evanjelium* (por. 1Kor 1,17), venuje tejto sviatosti veľkú pozornosť na viacerých miestach svojich listov. Tu máme pred očami jednu z tých najvýznamnejších pasáží. Pavol v nej hovorí jasne:

* Krst nie je nejaký vstupný obrad do spoločenstva – je to ***ponorenie* sa do vzťahu** s Kristom. Je to **zjednotenie** **sa** s Kristom (→ Botekov preklad Rim 6,3)
* Toto zjednotenie nie je iba dajaké osvojenie si jeho náuky – iba nejaké prijatie štýlu jeho života na základe jeho skutkov a slov – do Krista sa ponára, zjednocuje sa s ním len ten, **kto sa ponára s ním do jeho smrti**, **kto je s ním pochovaný**.

Túto hlbokú skutočnosť, ktorá je darom, ale aj výzvou k spolupráci, objasňujú cirkevní spisovatelia prvých storočí takto:

**Ján Zlatoústy**

„Čo pre Krista bol kríž a hrob, to je pre nás krst, aj keď nie v tom istom poriadku vecí: Kristus skutočne zomrel vo svojom tele a bol pochovaný v tele, my však v krste zomierame hriechu. Z tohto dôvodu apoštol nepovedal: "Boli sme s ním úplne zjednotení v smrti", ale " stali sa mu podobnými v smrti" (Rim 6:5). V oboch prípadoch ide o smrť, ale téma je iná: Kristova smrť je smrťou tela, našou je namiesto toho smrť hriechu. Tak ako je pravdivá tá prvá (Kristova smrť), tak je pravdivá aj tá naša (smrť hriechu). Ale aj keď je pravdivá, je veľmi dôležité, **aby sme na nej** **spolupracovali**“. (Ján Chryzostóm, CLR, 10,4).

**Origenes**

„Nemyslite si, že obnovenie života, ktoré sa uskutočnilo iba raz, je dostatočné; ale každý deň, nepretržite musíme robiť novou tú jedinečnú novosť, ak to tak môžeme vyjadriť. V skutočnosti, tak ako starý muž každý deň starne a zo dňa na deň je starším, tak aj tento nový človek (ktorý sa narodil v krste) sa deň čo deň obnovuje a v jeho živote niet chvíle, kedy by jeho obnova nemala rásť. Kráčajme v novosti života, ukazujme každý deň, že sme novší tomu, kto nás vzkriesil s Kristom, a že sme, takpovediac, krajší, tým, že hľadáme v Kristovi ako v zrkadle krásu našej tváre a kontemplujeme Pánovu slávu a tým sa premieňame na jeho vlastný obraz, pretože Kristus vstal z mŕtvych a z hĺbky zeme vystúpil do slávy Otcovho majestátu“. (Origenes., CLR/1, p. 284).

Medituj nad veľkou skutočnosťou krstu a uvedomuj si, že život po krste je život

Skrze Krista, vďaka Kristovi a nasmerovaní k podobnosti s Ním

* Ako je to v tvojom živote?
* Aká je tvoja duchovná snaha: byť len dobrým alebo ponárať sa do Krista?
* Aká je moja vďačnosť za dar svetla viery?

## Aktivita

Niečo okolo piatich prvkov krstu: meno – voda – svetlo – olej - Cirkev

## Formačná téma

**Benedikt XVI, katechéza o krste 11. júna 2012,** *Ponorení do Otca, Syna a Ducha Svätého*
Drahí bratia a sestry, [...] posledné slová Pána na tejto zemi, ktoré adresoval svojím učeníkom boli: "Choďte, získavajte mi učeníkov vo všetkých národoch a krstite ich v mene Otca, Syna, Ducha Svätého" (Cfr. Mt 28,19).

Získavajte učeníkov **a krstite ich**. Prečo nestačí, aby boli učeníkmi, ktorí poznajú Ježišove učenie a kresťanské hodnoty? Prečo je potrebné byť pokrstený? Toto je téma našej reflexie, aby sme pochopili realitu, hĺbku sviatosti krstu.

1. Prvé dvere sa otvoria, ak pozorne čítame tieto Pánove slová. Text hovorí: *Krstite ich v mene Otca i Syna i Ducha Svätého*“. Tu si treba všimnúť, že výraz "v mene Otca" má v gréckom texte veľmi zaujímavú a dôležitú zvláštnosť: Pán hovorí "eis" a nie "en".

Predložka en v gréčtine znamená, že **niekto niekoho plne zastupuje**: zástupca prefekta hovorí **v (en)** mene prefekta, veľvyslanec hovorí **v (en)** mene vlády.

Krst nie je v (en) mene Trojice. Nie. Text hovorí: "**eis to onoma**", pričom to eis vyjadruje **ponorenie sa do mena Trojice**, pokrstený je teda ponorený vložený do mena Trojice, ide o prelínanie sa Božej a našej bytosti, sme bytosť ponorená do Božej Trojice, Otca, Syna a Ducha Svätého. Podobne je to aj v manželstve, kde sa dve osoby stávajú jedným telom, stávajú sa novou, jedinečnou realitou s novým, jedinečným menom.

2. Pán nám pomohol ešte lepšie pochopiť túto skutočnosť vo svojom rozhovore o vzkriesení, ktorí viedol so saducejmi. Saduceji uznávali len prvých 5 kníh Mojžišových, v ktorých sa pojem vzkriesenia nenachádza, preto ho popierali. Pán sa však oprie o text práve z týchto piatich kníh a poukazuje na realitu vzkriesenia citujúc knihu Exodus: *Neviete, že Boh sa nazýva* *Boh Abraháma, Boh Izáka a Boh Jakuba?* (porovnaj. Mt 22:31-32).

Boh si teda vybral tieto tri osoby a **on sám ich spája so svojím menom**, takže **títo traja ľudia sa stávajú Božím "menom".** Aby sme pochopili, kto je tento Boh, musíme vidieť, že títo ľudia sa stali Božím menom, sú jedným z Božích mien, sú ponorení v Bohu.

A tak vidíme, že ktokoľvek je v (eis) mene Božom, ten je ponorený do Boha, nie je mŕtvy, ale živý, pretože Boh – hovorí náš Pán - *nie je Bohom mŕtvych, ale živých*, a ak je ich Bohom, je Bohom živých. Sú nažive, pretože sú v Božej pamäti, v Božom živote.

A presne toto sa deje v tom, že sme pokrstení: sme vložení do Božieho mena, takže patríme k tomuto menu a jeho meno sa stáva naším menom a aj my môžeme byť s naším svedectvom – ako tí traja patriarchovia Starého zákona – svedkami Božími, znamenie toho, kto je tento Boh, môžeme byť menom tohto Boha. Preto byť pokrstený znamená byť zjednotený s Bohom. V jedinečnej novej existencii patríme Bohu, sme ponorení do samotného Boha.

3. Keď o tom tak premýšľame, môžeme okamžite vidieť niektoré dôsledky.

Prvým je ten, že **Boh už nie je pre nás niekto veľmi ďaleký**, nie je skutočnosťou, o ktorej by sa malo diskutovať – či existuje alebo nie – ale, my sme v Bohu a Boh je v nás. Priorita, ústredné postavenie Boha v našich životoch, je prvým dôsledkom krstu. Na otázku: "Existuje Boh?", odpoveď znie: „Existuje a je s nami; v našom živote je dôležitá tá Božia blízkosť, toto prebývanie v samotnom Bohu, ktorý nie je len nejakou vzdialenou hviezdou, ale je prostredím môjho života“. To by bol prvý dôsledok a malo by nám to malo povedať, že my sami si musíme uvedomovať túto Prítomnosť Boha a v jeho prítomnosti skutočne žiť.

Druhým dôsledkom toho, čo sme povedali, je skutočnosť, že **kresťanmi sa nemôžeme urobiť my sami.** Stať sa kresťanom nie je niečo, čo sa udeje z môjho rozhodnutia, ako keby som si mohol povedať: „Rozhodol som sa a odteraz som kresťanom“. Samozrejme, moje rozhodnutie je tiež potrebné, ale predovšetkým je to to, čo Boh koná s nami: nie som to ja, kto zo seba robí kresťana, Boh ma vezme do rúk a povie mi svoje „áno“ a vďaka tomuto Božiemu konaniu sa stávam sa kresťanom.

Stať sa kresťanom je v istom zmysle niečo "pasívne": nestávam sa kresťanom, ale Boh ma robí svojím človekom, Boh ma berie do svojich rúk a začne uskutočňovať môj život v novom rozmere. Tak ako som si nedal život, ale život mi bol daný; tak ako som sa nenarodil preto, že som sa chcel stal človekom, ale narodil som sa ako človek preto, lebo mi bolo dané ľudské bytie, tak aj to, že som kresťan, je mi dané, je to pre mňa niečo "pasívne", čo sa stáva "aktívnym" až v mojom živote. A táto skutočnosť "pasivity", že kresťanom sa nestávam, ale Boh ma robí kresťanom, už trochu naznačuje tajomstvo kríža: iba tým, že zomriem môjmu egoizmu, iba keď vyjdem zo seba, môžem byť kresťanom.

Tretím prvkom, ktorý sa v tejto vízii okamžite otvára, je to, že **ako ponorený do Boha som zjednotený so svojimi bratmi a sestrami**, pretože toľkí iní bratia a sestry sú v Bohu. **Krst ma vlastne vyťahuje z mojej osamotenosti**, ak som ponorený do Boha, som ponorený aj do spoločenstva s inými. Byť pokrstený nie je nikdy „mojím“ izolovaným činom, ale vždy a nevyhnutne ma robí bytosťou zjednotenou so všetkými ostatnými, bytosť v jednote a solidarite s celým Kristovým telom, so spoločenstvom jeho bratov a sestier. Táto skutočnosť, že ma krst umiestňuje do komunity teda končí moju izoláciu. Nesmieme nikdy zabudnúť, že toto podstatne patrí k nášmu kresťanskému bytiu.

4. A vráťme sa ešte ku Kristovým slovám, ktoré povedal saducejom: "Boh je Boh Abraháma, Izáka a Jakuba" (Cfr. Mt 22:32), a preto títo nie sú mŕtvi; ak patria Bohu, **sú nažive**. Znamená to, že krstom, ponorením sa do Božieho mena, sme už aj **my ponorení do nesmrteľného života**, sme žijúci naveky. Inými slovami, **krst je prvou etapou vzkriesenia**: ponorení v Bohu sme už ponorení do nezničiteľného života, týmto sa už začalo vzkriesenie. Tak ako Abrahám, Izák a Jakub, ktorí sú „Božím menom“, sú nažive, tak aj my, vložení do Božieho mena, žijeme v nesmrteľnom živote. Krst je prvým krokom vzkriesenia, vstupom do nezničiteľného Božieho života. Takto sme hneď na začiatku našej katechézy mohli vidieť podstatu krstu, ako sme ju objavili v krstnej formule sv. Matúša, ktorá predstavuje posledné Kristove slová v tomto evanjeliu.

5. Teraz sa pozrime na sviatostný obrad, aby sme ešte presnejšie pochopili, čo je krst. Tento obrad, podobne ako obrad takmer všetkých sviatostí, sa skladá z dvoch prvkov: z hmotného prvku (v tomto prípade vody) a slova. To je veľmi dôležité. **Kresťanstvo nie je čisto duchovná subjektívna vec,** nezakladá sa na pocite, vôli, myšlienke, ale je to kozmická realita. Boh je Stvoriteľom všetkej hmoty, hmota vstupuje do kresťanstva a iba v tomto veľkom kontexte hmoty a ducha spolu sme my kresťania. Preto je veľmi dôležité, aby hmota bola súčasťou našej viery, aby telo bolo súčasťou našej viery. Viera nie je čisto duchovná, ale Boh nás tak vkladá do celej reality vesmíru a premieňa vesmír, ťahá ho k sebe.

A s týmto **hmotným prvkom – vodou** – vstupuje nielen do základného prvku vesmíru, do základnej veci vytvorenej Bohom, ale aj do celej symboliky náboženstiev, pretože vo všetkých náboženstvách má voda veľký symbolický význam. Cesta náboženstiev, toto hľadanie Boha rôznymi spôsobmi – hoci aj nesprávne, ale vždy hľadanie Boha – je týmto akoby vtiahnuté do tejto sviatosti. Ostatné náboženstvá na svojej ceste k Bohu sú tu teda prítomné, včlenené, a tak sa vytvára syntéza sveta. Všetko hľadanie Boha, ktoré je vyjadrené v rôznych symboloch náboženstiev, a samozrejme a predovšetkým – symboly Starého zákona so všetkými svojimi skúsenosťami spásy a dobroty Božej, sa stáva prítomné v symbolike krstu. K tomu sa ešte vrátime.

Druhým prvkom je **slovo** a toto slovo prichádza v troch výrazoch: **zrieknutie sa zla**, **sľuby**, **prosby**. Je dôležité, aby tieto slová neboli len slovami, ale aj cestou života. V týchto slovách sa uskutočňuje rozhodnutie je v nich prítomná celá krstná cesta, tá predkrstná a aj tá po krste. Týmito slovami a symbolmi sa krst stáva niečím, čo sa rozprestiera nad celým naším životom. Sľuby, zriekanie sa a **prosby sa stávajú realitou, ktorá bude trvať po celý náš život, pretože sme vždy na krstnej ceste**, na katechumenálnej ceste práve cez tieto slová a cez uskutočňovanie týchto slov. Sviatosť krstu nie je záležitosť nejakej chvíle, ale stáva sa realitou celého nášho života, je to cesta celého nášho života. V skutočnosti sa za krstnou zmluvou skrýva náuka o dvoch cestách (Žalm 1), ktorá bola základom spirituality raného kresťanstva: niečomu povedať "nie" a niečomu povedať "áno".

Začnime prvou časťou, v ktorej sa vyjadruje to, čoho sa zriekame. Sú tu tri zrieknutia, ja sa v prvom rade zameriam na to druhé zrieknutie sa, ktoré znie takto: "

* *Zriekate sa zvodov zla, aby ste sa nenechali ovládnuť hriechom?*"[[1]](#footnote-1)

Čo sú tie zvody zla? V starovekej Cirkvi, a ešte potom po stáročia, tu bol výraz: "*Zriekate sa pompéznosti diabla?*" Dnes vieme, čo sa myslelo pod týmto výrazom "pompéznosť diabla".Diablova pompéznosť bola predovšetkým veľké krvavé predstavenia, v ktorých krutosť bola zábavou, v ktorých sa zabitie človeka stáva senzačnou a zábavnou udalosťou. Tieto krvavé predstavenia, táto zábava zla je nazvaná "pompéznosť diabla", ktorá sa tu zjavuje so svojou zdanlivou krásou a v skutočnosti sa ukazuje so všetkou svojou krutosťou.

Ale okrem tohto bezprostredného významu slova "pompéznosť diabla" môžeme hovoriť o takom type kultúry, o istej "way of life", o spôsobe života, v ktorom nezáleží na pravde, ale na vzhľade, kde sa nehľadá pravda, ale efekt, pocit a pod zámienkou pravdy sa ničia ľudské životy, potrebujú byť zničené, aby sa iní mohli predstaviť ako víťazi.

Takže toto zrieknutie sa bolo veľmi reálne: bolo to zrieknutie sa určitého typu kultúry, ktorá je anti-kultúrou; proti Kristovi a proti Bohu. Bolo to rozhodnutie proti kultúre, ktorá sa v evanjeliu podľa Jána nazýva "*kosmos houtos*", "tento svet". S výrazom "tento svetom", Ján a Ježiš nehovoria o svete ako Božom stvorení Boha a o človeku ako takom, ale hovoria o určitých stvoreniach, ktoré sú dominantné a vnucujú sa, akoby oni boli ten svet a uzurpujú si rolu určovateľov spôsobu života, ktorý všetkým vnucujú.

Teraz nechávam, aby ste sa každý jeden sám zamysleli nad touto "pompou diabla", nad touto kultúrou, ktorej hovoríme "nie". Byť pokrstený znamená v podstate vyrovnanie sa a oslobodenie sa od tejto kultúry. Dnes tiež poznáme typ kultúry, v ktorej nezáleží na pravde. Aj keď navonok prehlasuje, že ona chce len ukázať celú pravdu, v skutočnosti jej nejde o pravdu, ale iba pocity, ktoré potrebuje vzbudzovať a vládne v nej duch ohovárania a ničenia. Ide o kultúru, ktorá nehľadá dobro a ktorej moralizmus je v skutočnosti len akousi maskou, ktorá mätie a slúži na to, aby sa mohlo vytvoriť ešte viac zmätku a deštrukcie.

Proti tejto kultúre, v ktorej sú klamstvá prezentované pod rúškom pravdy a objektívnych informácií, proti tejto kultúre, ktorá hľadá iba materiálne blaho a popiera Boha, hovoríme "nie". Sú známe aj mnohé Žalmy, ktoré poukazujú na takúto kultúru, v ktorej sa všetko zdá akoby nedotknuté nijakým zlom sveta, a tak sa stavia nad všetko, i nad Boha, ale v skutočnosti je to kultúra zla, vláda zla. Preto krstné rozhodnutie, táto časť katechumenálnej cesty, ktorá trvá po celý náš život, je presne toto "nie", ktoré hovoríme a uskutočňujeme každý deň aj za cenu obetí, ktoré sú nevyhnutné, ak sa postavíme proti dominantnej kultúre. A aj keď sa táto kultúra všade vtláča, ako keby bola svetom a hovorí nám: takýto je dnes svet. Nie je to pravda. A je ešte mnoho ľudí, ktorí chcú skutočnú pravdu.

Prejdeme teda k prvému zrieknutiu sa:

* "*Zriekate sa hriechu, aby ste žili v slobode Božích detí*?"

Dnes sa sloboda a kresťanský život odpojili od dodržiavania Božích prikázaní, sú v protiklade. Byť kresťanom (podriadeným prikázaniam) je považované za otroctvo; sloboda je oslobodenie sa od záväzkov viery, oslobodenie sa – v konečnom dôsledku – od Boha. Slovo hriech sa mnohým zdá takmer smiešne, pretože hovoria: "Ale veď Boha predsa nemôžeme uraziť! On je taký veľký, ako mu môžu vadiť moje malé chyby? Jeho záujmy sú príliš obrovské na to, aby si mal všímať naše malé slabosti."

Znie to pravdivo, ale pravda to nie je. Boh sa stal zraniteľným. V ukrižovanom Kristovi vidíme, že Boh sa stal zraniteľným, urobil sa zraniteľným až na smrť. Boh sa o nás zaujíma, pretože nás miluje a Božia láska je zraniteľnosť, Božia láska je zainteresovanosť človekom, táto Božia láska znamená, že naším prvoradým záujmom má byť, aby sme nezraňovali, aby sme nezničili jeho lásku, nerobili nič proti jeho láske, pretože inak žijeme aj proti sebe a proti našej slobode. V skutočnosti sa však táto zdanlivá sloboda v emancipácii od Boha okamžite premieňa na otroctvo rôznym diktatúram našich čias, ktoré nám prikazujú, čo máme robiť, aby sme boli na pulze doby.

 A nakoniec otázka:

* "*Zriekate sa satana*?"

To nám hovorí, že existuje "áno" Bohu a "nie" moci Zlého, ktorý koordinuje všetky tieto činnosti a chce sa stať bohom tohto sveta, ako znovu hovorí svätý Ján. Ale on nie je Boh, je to len protivník a my sa nepodriaďujeme jeho moci. Hovoríme "nie", pretože hovoríme "áno", základné "áno", "áno" lásky a pravdy. Tieto tri zrieknutia sa, v obrade krstu, v prvých časoch kresťanstva, boli sprevádzané tromi ponoreniami: ponorenie sa do vody ako symbolu smrti, "nie", ktoré je skutočne smrťou jedného druhu života a vzkriesenia do iného života. K tomu sa ešte vrátime.

Potom vyznanie v troch otázkach: Veríte

* *v* ***Boha Otca*** *Všemohúceho, Stvoriteľa,*
* *v* ***Krista***
* *v* ***Ducha Svätého*** *a v Cirkev?".*

Táto formulácia kréda v trojitej podobe je odvodená z Pánových slov: "*Krstite v mene Otca, Syna a Ducha Svätého*". Tieto slová sú konkretizované a prehĺbené: čo znamená Otec, čo znamená Syn – celá viera v Krista, celá skutočnosť Boha, ktorý sa stal človekom – a čo to znamená veriť, že sme pokrstení v Duchu Svätom, teda veriť vo všetky Božie činy v dejinách, v Cirkvi, v spoločenstve svätých.

Takto pozitívna časť krstných otázok je aj **dialóg, nie len formulácia**. Predovšetkým **vyznanie viery nie je len niečo, čomu máme rozumieť**, nie je to len nejaká intelektuálna záležitosť, o niečo, čo treba vedieť naspamäť – samozrejme aj to – ale je to niečo, čo sa dotýka aj nášho intelektu a dotýka sa predovšetkým aj nášho života. A to sa mi zdá veľmi dôležité. Nie je to intelektuálna vec, formulácia. Je to dialóg Boha s nami, Boží čin s nami a naša odpoveď na to, je to cesta. **Kristovu pravdu možno pochopiť len vtedy, ak človek pochopil jeho cestu.** Iba **ak prijmeme Krista ako našu cestu, môžeme skutočne byť na jeho ceste a môžeme tiež pochopiť Kristovu pravdu.** Pravda, ktorú nežijeme, sa pred nami neotvorí, iba žitá pravda, prijatá ako spôsob života, ako cesta, sa otvorí ako pravda v celom svojom bohatstve a hĺbke.

Preto táto formulácia je cestou, je výrazom nášho obrátenia, je prejavom toho, čo Boh koná. A my naozaj chceme počas celého nášho života pamätať na to, že sme v spoločenstve s Bohom na jeho ceste, s Kristom. A tak sme v spoločenstve s pravdou: tým, že žijeme pravdu, pravda sa stáva životom a tým, že žijeme tento život, nachádzame aj pravdu.

6. Teraz prejdime k úvahe o materiálnom prvku krstu, ktorým je voda.

Je veľmi dôležité vidieť **dva významy vody**.

Na jednej strane nás voda núti premýšľať o mori, najmä o Červenom mori, o smrti v Červenom mori. **V mori je reprezentovaná sila smrti, potreba zomrieť**, aby sa človek dostal k novému životu. Zdá sa mi to veľmi dôležité. Krst nie je len obrad, rituál zavedený pred nejakým časom, ani to nie je len umývanie, kozmetická operácia. Je to oveľa viac ako umývanie: je to smrť a život, je to smrť určitej existencie a znovuzrodenia, vzkriesenie do nového života.

Toto je hĺbka kresťanstva: **nielenže je to niečo, čo sa pridáva, ale je to aj nové narodenie**. Po prekročení Červeného mora sme noví. More sa tak vo všetkých skúsenostiach Starého zákona stalo pre kresťanov symbolom kríža. Pretože iba prostredníctvom smrti sa môže uskutočniť radikálne zrieknutie sa, v ktorom človek zomrie na určitý typ života, a tak môže skutočne nadobudnúť nový život.

Toto je súčasť symboliky vody: symbolizuje – najmä krstnom obrade, kde sa ponáralo do vody – Červené more, smrť, kríž. Iba z kríža je možné priniesť nový život. A to sa uskutočňuje denne. Bez tejto stále obnovovanej smrti nemôžeme obnoviť skutočnú vitalitu nového života v Kristovi.

Ale **druhým symbolom vody je byť prameňom**. Voda **je pôvodom všetkého života**; okrem symboliky smrti má teda v sebe aj symboliku nového života. Každý život tiež pochádza z vody. A z vody, ktorá pochádza od Krista, je nový pravý život, ktorý nás sprevádza do večnosti.

7. A nakoniec ešte jedna poznámka – veľmi stručná – ku krstu novonarodených detí.

Je to správne, alebo bolo by lepšie, vhodnejšie, aby všetci pokrstení prechádzali najprv katechumenálnou cestou, aby sme dospeli k skutočne vedomému, prijatému krstu? A ďalšia otázka, ktorá sa vždy znovu objavuje "Môžeme, máme právo vnútiť dieťaťu, ktoré náboženstvo má žiť alebo nie? Nemali by sme umožniť, aby si samo vybralo?"

**Tieto otázky ukazujú, že v kresťanskej viere už nevidíme nový život, skutočný život, ale vidíme ju ako voľbu medzi ostatnými, ba dokonca aj ako ťarchu, ktorou by sme nemali zaťažiť niekoho bez jeho súhlasu.**

Realita je však celkom iná. Samotný život je nám daný bez toho, aby sme si mohli vybrať, či chceme žiť alebo nie. Nikoho sa nemôžeme opýtať: "chceš sa narodiť alebo nie?" Život je nám daný bez predchádzajúceho súhlasu, je nám daný týmto spôsobom a nemôžeme sa najprv rozhodnúť "áno alebo nie, chcem žiť alebo nie".

V skutočnosti by tá správna otázka mala znieť takto: "Je správne dať život na tomto svete niekomu bez jeho súhlasu, či chce žiť alebo nie? Dá sa skutočne darovať život bez toho, aby mal subjekt možnosť o tom rozhodovať?" Povedal by som: je to možné a správne len vtedy, ak so životom, ktorý darujeme, môžeme tiež poskytnúť záruku, že život - napriek všetkým možným problémom sveta – je dobrý; ak sme presvedčení, že žiť je niečo dobré, ak existuje záruka, že tento život môže byť dobrý, že je chránený Bohom a že je to skutočný dar.

**Iba ten, kto už vlastní skutočný zmysel, má oprávnený dôvod život ponúkať**. A preto krst, ktorý v sebe obsahuje záruku Božieho dobra a vlastnenie zmyslu, ktorý spočíva v Božom „áno“, ktoré chráni tento život, je dostatočným dôvodom na to, aby sme takýto život darovali vopred.

Krst malých detí teda nie je proti slobode. Ba čo viac, je priam nutný, aby sme zdôvodnili aj samotný – inak veľmi sporný – dar pozemského života. Iba život, ktorý je v rukách Božích, v rukách Kristových, ponorený do mena Boha Trojice, je zaručené dobro, ktoré môže byť darované bez akýchkoľvek pochybností.

A tak sme vďační Bohu, ktorý nám dal tento dar, že nám dal sám seba. A našou výzvou je žiť tento dar, žiť ho skutočne, na našej ceste po krste, v našich „nie“ i v našich "áno", a predovšetkým žiť vždy naše veľké "áno" Bohu, a tak žiť dobre.

**Naplnením krstu je svätosť**

Benedikt XVI,: *Všeobecné povolanie k svätosti.* Audiencia 13. apríla 2011

Možno by sme si mohli položiť otázku:

môžeme s našimi obmedzeniami, s našou slabosťou, mať tendenciu ísť tak vysoko ?

Počas liturgického roka nás Cirkev pozýva, aby sme pamätali na množstvo svätých, to znamená na tých, ktorí žili v láske naplno, vedeli, ako milovať a nasledovať Krista vo svojom každodennom živote. Hovoria nám, že je možné, aby sa touto cestou vydal každý. V každej epoche dejín Cirkvi, v každej zemepisnej šírke geografie sveta nachádzame svätých všetkých vekových kategórií a každého stavu života, sú to konkrétne tváre každého národa, jazyka a národa. A sú to veľmi odlišné typy.

V skutočnosti musím povedať, že aj v mojej osobnej viere sú mnohí svätí, a nie všetci sú nejakými hviezdami v dejinách. A chcel by som tiež dodať, že pre mňa nie sú ukazovatelia cesty nielen tí niektorí veľkí svätí, ktorých milujem a dobre poznám, ale aj mnohí jednoduchí svätí, teda dobrí ľudia, ktorých vidím vo svojom živote a ktorí nikdy nebudú kanonizovaní. Sú to takpovediac normálni ľudia bez viditeľného hrdinstva, ale v ich každodennej dobrote vidím pravdu viery. Táto dobrota, na ktorú dozreli vo viere Cirkvi, je pre mňa najkrajšou obranou (apológiou) kresťanstva a znamením toho, kde je pravda.

V spoločenstve svätých, kanonizovaných aj nekanonizovaných, ktoré Cirkev žije vďaka Kristovi vo všetkých svojich členoch, sa tešíme z ich prítomnosti a z ich spoločnosti a živíme pevnú nádej, že budeme schopní napodobniť ich cestu a jedného dňa zdieľať ten istý požehnaný večný život.

Drahí priatelia, aké veľké a krásne a tiež jednoduché je kresťanské povolanie videné v tomto svetle! Všetci sme povolaní k svätosti: to je základná miera kresťanského života. Svätý Pavol to vyjadruje s veľkou intenzitou, keď píše: "*Každému z nás bola daná milosť podľa miery Kristovho daru... Niektorým dal, aby boli apoštolmi, iným, aby boli prorokmi, iným, aby boli evanjelistami, iným, aby boli pastiermi a učiteľmi, aby pripravili bratov na vykonávanie služby, aby vybudovali telo Kristovo, až kým všetci nedospejeme k jednote viery a poznania Syna Božieho, k dokonalému človeku, kým nedosiahneme mieru plnosti Kristovej*" (*Ef* 4:7, 11-13). Chcel by som všetkých vyzvať, aby sme sa otvorili pôsobeniu Ducha Svätého, ktorý premieňa naše životy, aby sme boli aj my kúskami veľkej mozaiky svätosti, ktorú Boh vytvára v dejinách, aby tvár Kristova mohla žiariť v plnosti jeho jasu. Nebojme sa smerovať nahor, do výšin Božích. Nebojme sa, že od nás Boh bude príliš žiadať, ale nechajme sa viesť v každom každodennom konaní jeho Slovom, aj keď sa cítime chudobní, neadekvátni, hriešni: bude to on, kto nás premení podľa svojej lásky. Ďakujem.

## Modlitba

**Radosť novo pokrstených**

*Ale keď sa zjavila dobrota Boha, nášho Spasiteľa,*

*a jeho láska k ľuďom, spasil nás nie*

*pre spravodlivé skutky, ktoré sme my konali,*

*ale zo svojho milosrdenstva, kúpeľom znovuzrodenia*

*a obnovy v Duchu Svätom, ktorého na nás hojne vylial*

*skrze Ježiša Krista, nášho Spasiteľa,*

*aby sme, ospravedlnení jeho milosťou,*

*boli podľa nádeje dedičmi večného života*.

*Nech vám Boh nášho Pána Ježiša Krista, Otec slávy,*

*dá Ducha múdrosti a zjavenia, aby ste ho poznali.*

*Nech osvieti oči vášho srdca* v každom čase v skutkoch,

v slovách a v dobrých myšlienkach.

Jemu sláva, česť a moc skrze nášho Pána Ježiša Krista

s Duchom Svätým teraz, vždy a na večné veky. Amen.

# Texty na prehĺbenie

## František Saleský

Filotea:

Pravda je tá, drahá Filotea, že pravá nábožnosť neprekáža dobru, ale všetko robí krajším a dokonalejším. Ak by si niekedy videla človeka, ktorý pre svoju nábožnosť zanedbáva povinnosti svojho povolania, buď istá, že jeho nábožnosť je falošná. Čím väčšmi sa človek usiluje doniesť do súladu nábožnosť a povolanie, tým je milší, tým mu je ľahšia a prirodzenejšia starosť o rodinu, tým srdečnejšia je láska medzi mužom a ženou, tým pevnejšia vernosť medzi predstavenými a poddanými, skrátka, tým krajší a priateľskejší je pomer v každom okruhu života. Je to omyl, ba povedal by som blud, keď niekto tvrdí, že nábožnosť nemá miesta medzi bohatými, v obchode, v úrade, v dielňach, v továrňach medzi robotníkmi alebo v kasárňach medzi vojakmi. Nábožnosť sa dá pestovať v každom povolaní. Pravda, netreba mať pred očami len nábožnosť kláštornú, lebo nábožností je toľko, koľko je povolaní. Veď každý stav a povolanie má svojich svätých. Tak sv. Jozef viedol nábožný život vo svojej dielni. Sv. Anna, Marta a Monika vo svojich domácnostiach. Sv. Šebastián a Móric boli svätými vojakmi, dôstojníkmi. Sv. Helena, Ľudovít a Eduard boli svätými na kráľovskom tróne. A tak by sme mohli spomínať ešte mnohých iných, napríklad lekárov, inžinierov, spisovateľov, roľníkov, robotníkov a pod. Je isté, že samota je najsúcejšia pre dokonalý duchovný život, ale predsa mnoho ľudí aj v samote stratilo svoju dokonalosť. Naopak zasa, ruch verejného života je najmenej vhodný na dokonalý duchovný život, a predsa mnoho ľudí práve vo verejnom živote žilo obdivuhodným duchovným životom. Tak spomína sv. Gregor starozákonného Lóta, že kým bol v nemravnom meste, žil čistým životom, a keď bol potom sám, poškvrnil sa nečistým hriechom. Čo z toho nasleduje? To, že nezáleží natoľko na tom, kde sme, ale akí sme. Všade, kdekoľvek žijeme, môžeme, ba máme sa usilovať žiť nábožným duchovným životom

## Don Bosco

Keď mám hovoriť o dôstojnosti kresťana chcem hovoriť o veľkej dôstojnosti, ktorú si získal, keď si boli krstom prijatí do lona Svätej Matky Cirkvi. Keď si sa stal kresťanom, môžeš pozdvihnúť zrak k nebu a povedať: Boh Stvoriteľ neba a zeme je aj môj Boh. On je môj Otec, miluje ma a prikazuje mi, aby som ho volal týmto menom: Otče náš, ktorý si v nebesiach. Ježiš Spasiteľ ma nazýva svojím bratom a ja ako brat patrím jemu, jeho zásluhám, jeho utrpeniu, jeho smrti, jeho sláve, jeho dôstojnosti. Sviatosti, ustanovené týmto milujúcim Spasiteľom, boli ustanovené pre mňa. Raj, ktorý môj Ježiš otvoril svojou smrťou, otvoril pre mňa a pre mňa ho aj pripravil.

## II. VATIKÁNSKY KONCIL, Lumen gentium 40-41

40. Pán Ježiš, božský Učiteľ a vzor všetkej dokonalosti, hlásal všetkým svojim učeníkom bez rozdielu v každom životnom postavení svätosť života, ktorej on sám je pôvodcom a zavŕšením: „Vy teda buďte dokonalí, ako je dokonalý váš nebeský Otec“ (Mt 5, 48).122 Všetkým totiž poslal Ducha Svätého, aby ich vnútorne pobádal milovať Boha z celého srdca, z celej duše, z celej mysle a z celej svojej sily (porov. Mk 12, 30) a aby sa milovali navzájom, ako ich miloval Kristus (porov. Jn 13, 34; 15, 12). Kristovi nasledovníci Bohom povolaní a v Pánu Ježišovi ospravedlnení nie podľa svojich skutkov, ale podľa jeho vôle a milosti stali sa krstom viery naozaj Božími deťmi a spoluúčastnými na Božej prirodzenosti, čím sa stali skutočne svätými. Podľa tejto svätosti, ktorej sa im dostalo, majú s Božou pomocou aj žiť a zdokonaľovať ju. Apoštol ich napomína, aby žili, „ako sa patrí na svätých“ (Ef 5, 3), obliekli si „ako Boží vyvolenci, svätí a milovaní, hlboké milosrdenstvo, láskavosť, pokoru, miernosť a trpezlivosť“ (Kol 3, 12) a tak prinášali ovocie Ducha vo svätosti (porov. Gal 5, 22; Rim 6, 22). Keďže sa však všetci v mnohom prehrešujeme (porov. Jak 3, 2), neprestajne potrebujeme Božie milosrdenstvo a každodenne sa musíme modliť: „A odpusť nám naše viny“ (Mt 6, 12).
Z toho je každému jasné, že všetci veriaci v Krista, akéhokoľvek stavu a postavenia, sú povolaní na plnosť kresťanského života a na dokonalosť v láske. Táto svätosť vedie i v pozemskej spoločnosti k ľudskejšiemu životu. Na dosiahnutie tejto dokonalosti nech veriaci používajú sily, ktoré dostali podľa miery Kristovho daru, nech nasledujú jeho príklad a stávajú sa mu podobní, aby poslušní vo všetkom Otcovej vôli, celou dušou sa oddali Božej sláve a službe blížnemu. Svätosť Božieho ľudu tak prinesie hojné ovocie, ako o tom v dejinách Cirkvi vynikajúco svedčia životy toľkých svätých.

41. V rozličných životných stavoch a povolaniach je vždy jediná svätosť, ktorú žijú tí, ktorí sa dajú viesť Božím Duchom, poslúchajú Otcov hlas a klaňajú sa Bohu Otcovi v Duchu a pravde, nasledujúc chudobného, poníženého Krista nesúceho kríž, aby si zaslúžili mať podiel na jeho sláve, pestujú jedinú svätosť. A každý má, podľa vlastných darov a povinností, bez vyčkávania napredovať na ceste živej viery, ktorá vzbudzuje nádej a je činná v láske.

Predovšetkým je potrebné, aby arcipastieri Kristovho stáda plnili svoju službu sväto, horlivo, ponížene a mužne, podľa vzoru najvyššieho a večného Kňaza, Pastiera a Biskupa našich duší. ...

Kňazi, podobne ako biskupi, ktorým sú duchovnou korunou,126 majúc účasť na milosti ich služby skrze Krista, večného a jediného Prostredníka, nech rastú v láske k Bohu a blížnemu každodenným vykonávaním svojho úradu, nech udržujú zväzky kňazského spoločenstva, nech oplývajú všetkými duchovnými dobrami a nech všetkým dávajú živé svedectvo o Bohu ... K nim sa pridružujú aj tí Bohom vyvolení laici, ktorých povoláva biskup, aby sa úplne venovali apoštolskej činnosti a svojou prácou prinášali veľa úžitku na Pánovej roli.

Kresťanskí manželia a rodičia majú zas ísť svojou vlastnou cestou vo vernej láske, navzájom sa po celý život udržiavať v milosti a potomstvo, ktoré láskyplne prijali od Boha, vychovávať v kresťanskej náuke a evanjeliových čnostiach. Takýmto spôsobom slúžia všetkým za príklad neúnavnej a šľachetnej lásky, budujú bratské spoločenstvo v láske a sú svedkami a spolupracovníkmi plodnosti matky Cirkvi, na znak účasti na tej láske, ktorou si Kristus zamiloval svoju nevestu Cirkev, a obetoval za ňu seba samého.131 Podobný príklad iným spôsobom dávajú tí, ktorí žijú vo vdovstve alebo sú slobodní: aj oni môžu byť na nemalý osoh svätosti a činnosti Cirkvi. Tí zase, ktorí musia často tvrdo pracovať, sa majú zdokonaľovať týmito ľudskými námahami, pomáhať spoluobčanom, pracovať na zušľachťovaní celej spoločnosti a všetkého stvorenstva, ale aj činorodou láskou nasledovať Krista, ktorého ruky sa venovali telesnej práci a ktorý ustavične pracuje s Otcom na spáse všetkých. Nech sa radujú v nádeji, navzájom si pomáhajú znášať ťažkosti a nech i svojou každodennou prácou napredujú vo svätosti, a to aj v apoštolskej svätosti.

Nech i tí, na ktorých dolieha chudoba, slabosť, choroba a rozličné súženia alebo ktorí sú prenasledovaní pre spravodlivosť, vedia, že sú zvlášť spojení s Kristom trpiacim za spásu sveta: Pán ich v evanjeliu vyhlásil za blahoslavených a „nadovšetko milostivý Boh, ktorý nás skrze Ježiša Krista povolal do večnej slávy“, nech ich sám „po krátkom utrpení zdokonalí, posilní, utvrdí a upevní“ (1 Pt 5, 10).

A tak všetci veriaci v Krista sa budú deň čo deň čoraz väčšmi posväcovať vo svojich životných podmienkach, povinnostiach a okolnostiach pomocou všetkých týchto vecí, ak ich prijímajú s vierou z rúk nebeského Otca a spolupracujú s Božou vôľou, prejavujúc všetkým v časnej službe lásku, ktorou Boh miluje svet.

## JÁN PAVOL II., Na začiatku tretieho tisícročia

30. A neváham v prvom rade povedať, že perspektíva, v ktorej sa má niesť celá pastoračná cesta, je perspektíva svätosti. Nebolo azda konečným zmyslom jubilejných odpustkov, ako osobitnej Kristovej milosti práve to, aby sa život každého pokrsteného mohol očistiť a hlboko obnoviť?

Želám si, aby sa mnohí z tých, čo sa zúčastnili na Jubileu, tešili z tejto milosti, ale aby si uvedomovali, že je to veľmi náročná milosť. Po ukončení Jubilea opäť začína obyčajná cesta, ale poukazovať na svätosť zostáva - viac ako inokedy - naliehavou úlohou pastorácie.

Preto treba znovu objaviť V. kapitolu dogmatickej konštitúcie o Cirkvi *Lumen gentium*, v celej jej programovej hodnote. Táto kapitola je venovaná "všeobecnému povolaniu k svätosti". Ak tejto tematike dávali konciloví Otcovia taký veľký význam, nebolo to preto, aby priznali ekleziológii určitý duchovný ráz, ale skôr preto, aby tým vynikla vnútorná dynamika, ktorá je jej vlastná. Znovuobjavenie Cirkvi ako "tajomstva", alebo ako "ľudu, zjednoteného jednotou Otca, Syna i Ducha Svätého",15 muselo viesť aj k znovuobjaveniu jej "svätosti", chápanej v základnom význame príslušnosti k tomu, ktorý je v pravom zmysle slova svätý, trikrát svätý (porov. Iz 6,3). Vyznávať Cirkev ako svätú znamená poukázať na jej tvár Kristovej nevesty, za ktorú sa Ježiš práve preto vydal na smrť, aby ju posvätil (porov. Ef 5,25-26). Tento dar tzv. "objektívnej" svätosti sa ponúka každému pokrstenému.

Ale dar sa stáva aj úlohou, ktorá má riadiť celú kresťanskú existenciu. To je Božia vôľa, vaše posvätenie (1Sol 4,3). Je to úloha, ktorá sa týka nie iba niektorých kresťanov: "Všetci v Krista veriaci, v každom stave alebo hodnosti, sú povolaní k plnosti kresťanského života a k dokonalosti lásky".

31. Keď sa pripomína táto základná pravda a berie sa ako základ nášho plánovania na začiatku nového tisícročia, mohlo by sa na prvý pohľad zdať, že tu ide o čosi, z čoho sa len máločo bude dať uskutočniť. Veď či sa svätosť môže "plánovať"? Čo môže toto slovo znamenať v logike pastoračného plánu?Začleniť do pastoračného plánu svätosť je skutočne rozhodnutie plné dôsledkov. Znamená to vyjadriť presvedčenie, že ak je krst opravdivé vkročenie do Božej svätosti prostredníctvom začlenenia sa do Krista a prijatia Ducha Svätého, bolo by nezmyselné uspokojiť sa s nejakým priemerným životom, prežívaným v znamení minimalistickej etiky a povrchnej religióznosti. Pýtať sa katechumena: "Chceš sa dať pokrstiť?", znamená zároveň sa ho aj pýtať, či sa chce stať svätým. Znamená to, že jeho cesta by sa mala riadiť radikalizmom reči na vrchu: "Buďte dokonalí, ako je dokonalý váš nebeský Otec" (Mt 5,48).

Ako to sám Koncil vysvetlil, tento ideál dokonalosti neslobodno chápať nesprávne, ako keby to bol nejaký druh mimoriadneho života, ktorý môžu viesť len niektorí géniovia svätosti. Cesty svätosti sú mnohoraké a primerané povolaniu každého jednotlivca. ďakujem Pánovi, že mi doprial v týchto rokoch blahorečiť a svätorečiť toľkých kresťanov. Boli medzi nimi aj mnohí laici, ktorí sa posvätili v najobyčajnejších životných podmienkach. Je príhodný čas znovu presvedčivo predostrieť všetkým túto "vysokú úroveň" každodenného kresťanského života. Celý život cirkevného spoločenstva a kresťanských rodín musí viesť týmto smerom. Je ale tiež zrejmé, že cesty svätosti sú osobnými cestami. Vyžadujú si opravdivú a vlastnú pedagogiku svätosti, ktorá by bola schopná prispôsobiť sa rytmom jednotlivých osôb. Táto pedagogika musí integrovať bohatstvá ponuky, poskytovanej všetkým, tradičnými formami pomoci, ktorá sa dáva osobám a skupinám, ako aj novými formami, ktoré sa poskytujú v združeniach a hnutiach, schválených Cirkvou.

## FRANTIŠEK, Radujte sa a jasajte, 6-9

**Svätí vedľajších dverí**

6. Nemyslime len na tých, ktorí sú už blahoslavení alebo svätorečení. Duch Svätý svätosť rozlieva všade, na svätý ľud verný Bohu, pretože „Bohu sa zapáčilo posväcovať a spasiť ľudí nie každého osve, bez akéhokoľvek vzájomného spojenia, ale vytvoriť z nich ľud, ktorý by ho pravdivo poznal a sväto mu slúžil“.3 Pán v dejinách spásy zachránil jeden ľud. Plná identita nejestvuje bez prináležitosti k ľudu. Preto sa nik nespasí sám ako izolovaný jednotlivec, ale Boh nás povoláva s tým, že berie do úvahy zložitú spleť medzi osobných vzťahov, ktoré sa vytvárajú v ľudskom spoločenstve: Boh chcel vstúpiť do ľudovej dynamiky, do dynamiky ľudu.

 7. Páči sa mi **vidieť svätosť v ľude** trpezlivého Boha: v rodičoch, ktorí s veľkou láskou vychovávajú svoje deti; v mužoch a ženách, ktorí pracujú, aby domov priniesli chlieb; v chorých, v staručkých rehoľníčkach, ktoré sa stále usmievajú. V tejto stálosti kráčania vpred, v každodennom nasledovaní, vidím svätosť zápasiacej Cirkvi. Je to mnoho ráz svätosť „vedľajších dverí“, **tých, ktorí žijú medzi nami a sú odrazom Božej prítomnosti**, alebo – aby som použil iný výraz – „strednej triedy svätosti“.

1. U nás sú tie otázky také stručnejšie [↑](#footnote-ref-1)